फ़कीर राजगद्दी पर बैठ गया। उसने अपना कमंडल अपने शयनकक्ष के एक आले में सुरक्षित रखने को दे दिया। राजकाज जैसे-तैसे चलता चलता रहा। कहानी में यह ज़िक्र नहीं था कि राज चार साल चला, पांच साल या बीस साल। लेकिन यह ज़रूर बताया गया था कि एक वक़्त आया, जब दुश्मनों ने उस राज्य पर हमला कर दिया। हमले की ख़बर मिलते ही राजा को ख़बर की गई। राजा ने आशीर्वाद-मुद्रा में हाथ उठाया और सोने चला गया। सुबह तक शत्रु-सेना किले के मुख्य-द्वार तक पहुंच गई। दरबारी फिर राजा के पास पहुंचे कि अपनी सेना को मुक़ाबले का हुक़्म दें। राजा ने आशीर्वाद-मुद्रा में हाथ उठाया और बगीचे में टहलने चला गया। दरबारियों को मालूम था कि राजा, राजा ही नहीं, साधु भी है, फ़कीर भी है। वे जानते थे कि फ़कीरों के पास चमत्कारी शक्तियां होती हैं। वे राजा की आत्मविश्वासी-मुद्रा से आश्वस्त थे। उन्हें भरोसा था कि ऐन वक़्त पर फ़कीर कोई जादू दिखाएगा और सारी चुनौतियां ढह जाएंगी। सो, वे भी मलमल कर खैनी खाते रहे।